विधानसभा निवडणुका : मोदी-शहांविरोधात राहुल गांधींच्या विजयाचा अर्थ\nतेलंगणामधील फसलेल्या आघाडी प्रयोगामुळे आंध्र प्रदेशचे मुख्यमंत्री चंद्राबाबू नायडूंचे नेतृत्व फिके पडले आहे. मात्र मोदींच्या नेतृत्वाखालील एनडीएविरोधात प्रादेशिक पक्षांची मोट बांधत महाआघाडी उभारण्यासाठी राहुल गांधी सज्ज झाले आहेत.  

गेल्या वर्षी 11 डिसेंबरलाच राहुल गांधींनी काँग्रेसचे अध्यक्षपद स्वीकारले होते. काँग्रेस पक्षाचे अध्यक्ष म्हणून त्यांच्या कार्यकाळाला एक वर्ष पूर्ण होत असतानाच पक्षांतर्गत आणि पक्षाबाहेरही राहुल गांधीचं नेतृत्व प्रस्थापित होताना दिसत आहे. मोदी-अमित शहांच्या नेतृत्वाखालील भाजप आणि राहुल गांधींच्या अध्यक्षतेमधील काँग्रेस यांच्यात थेट सामन्यामध्ये 2014नंतर पहिल्यांदाच भाजपला सपशेल पराभव स्वीकारावा लागला आहे. 

या यशानंतर राहुल गांधींवर स्वतःला पंतप्रधानपदाचा दावेदार म्हणून घोषित करणे किंवा प्रादेशिक मित्रपक्षांना महत्त्व देणे असा दोन्ही बाजूंनी दबाव आहे. पण दोन्ही पर्यायांचे काही नकारात्मक परिणामही असतील.  

मायावतींकडे लक्ष

या निकालानंतर सर्वाधिक लक्ष लागून राहिले ते बहुजन समाज पक्षाच्या प्रमुख मायावती यांच्याकडे. त्या काय निर्णय घेणार याकडे सगळ्यांच्या नजरा लागल्या आहेत. 

राहुल गांधींचे नेतृत्व स्वीकारून त्या दुय्यम भूमिका स्वीकारणार का? या गोष्टीला मायावती सहजासहजी तयार होणार नाहीत. म्हणूनच काँग्रेसचे यश मायावतींना संभाव्य महाआघाडीपासून दूर करणारे आणि भाजप-एनडीएच्या गोटाकडे नेणारे ठरेल, अशी एक शक्यता दिसून येत आहे. 

अर्थात, हे वाटतं तितकं सोपं नाही. मायावती उत्तर प्रदेशचे मुख्यमंत्री योगी आदित्यनाथ यांच्या कार्यपद्धतीवर नाराज आहेत. मायावतींच्या महत्त्वाकांक्षांना सामावून घेण्यासाठी भाजपच्या गोटात सध्या तरी जागा नाही. लोकसभेच्या 70 जागा आणि विधानसभेत 320 हून अधिक आमदार या संख्याबळामध्ये उत्तर प्रदेशात अन्य पक्षांना जागा मिळणं अवघड आहे. शिवाय उत्तर प्रदेशमध्ये या घडीला असा कोणताही प्रयोग करणे भाजपसाठी त्रासदायक आणि बूमरँगप्रमाणे उलटणारा ठरू शकतो. 

हिंदी हार्टलॅंडचं महत्त्व

जम्मू-काश्मीरपासून पंजाबपर्यंत तसेच हरियाणा, दिल्ली, राजस्थान, मध्य प्रदेश, उत्तरप्रदेश-बिहारपासून छत्तीसगढ आणि गुजरातपर्यंतच्या 'हिंदी हार्टलँड'मध्ये लोकसभेच्या एकूण 273 जागा आहेत. यांपैकी भाजपकडे सध्या लोकसभेच्या 200 जागा आहेत. मध्य प्रदेश, राजस्थान आणि छत्तीसगढ विधानसभा निवडणुकीचा निकाल आणि समाजवादी-बहुजन...\n\ntl;dr:
पाच राज्यांच्या निवडणुकीत कामगिरीनंतर काँग्रेस अध्यक्ष राहुल गांधींच्या नेतृत्वावर शिक्कामोर्तब झालं आहे. राजस्थान,छत्तीसगढ आणि मध्य प्रदेशमधील यशामुळे मे 2019मध्ये होणाऱ्या लोकसभा निवडणुकीसाठीच्या संभाव्य महाआघाडीतील राहुल गांधींचं वजनही वाढले आहे.